ΠΕΡΙΓΡΑΦΗ ΕΚΔΗΛΩΣΗΣ
Το Υπουργείο Εξωτερικών (Ειδική Γραμματεία Αξιοποίησης Διεθνών Προγραμμάτων), σε συνεργασία με την Αντιπροσωπεία της Ευρωπαϊκής Επιτροπής στην Αθήνα, σχεδιάζει διήμερη εκδήλωση ενημέρωσης και δικτύωσης με θέμα: Χρηματοδοτικοί Μηχανισμοί & επενδυτικά εργαλεία της ΕΕ σε τρίτες χώρες : αξιοποίηση από τον ιδιωτικό τομέα, με γεωγραφικές περιοχές αναφοράς τη Μεσόγειο, τη Μαύρη Θάλασσα και την Νότιο Ανατολική Ευρώπη (βλ. επισυναπτόμενο  σχέδιο ημερήσιας διάταξης). 
Η εκδήλωση πρόκειται να γίνει στην Αθήνα στις 11 και 12 Νοεμβρίου 2011.

Το ενημερωτικό σκέλος της εκδήλωσης (1η ημέρα) στοχεύει στην πληροφόρηση των ελληνικών επιχειρήσεων σχετικά με τις δυνατότητες χρηματοδότησης που δημιουργούνται από τη δραστηριότητα των Αναπτυξιακών Τραπεζών σε κάθε περιοχή. Επίσης, θα υπάρξει παρουσίαση του ευρύτερου πολιτικού πλαισίου λειτουργίας των Προγραμμάτων της Ευρωπαϊκής Επιτροπής και των Καταπιστευματικών Ταμείων. Στο περιθώριο της 1ης ημέρας θα υπάρχει δυνατότητα για τη διενέργεια επαφών των συμμετεχόντων με υψηλόβαθμα στελέχη της Ευρωπαϊκής Επιτροπής. 

Η 2η μέρα θα είναι αφιερωμένη στη δικτύωση των ελληνικών επιχειρήσεων με τα στελέχη των Αναπτυξιακών Τραπεζών. 
Αναλυτικότερα, η 1η ημέρα είναι διαρθρωμένη σε 3 πάνελ, ένα για κάθε μία από τις τρεις γεωγραφικές περιοχές αναφοράς. 

Στο 1ο πάνελ που αναφέρεται στην περιοχή της Μεσογείου θα εκπροσωπηθούν σε υψηλό επίπεδο η Ευρωπαϊκής Επιτροπή, η Ευρωπαϊκή Τράπεζα Επενδύσεων και το Καταπιστευματικό Ταμείο Γειτονίας.
Στο 2ο πάνελ που αναφέρεται στην περιοχή της Νότιο- Ανατολικής Ευρώπης, θα εκπροσωπηθούν πέραν της Ευρωπαϊκής Επιτροπής, η Ευρωπαϊκή Τράπεζα Επενδύσεων, η Ευρωπαϊκή Τράπεζα Ανάπτυξης και Ανασυγκρότησης και το Επενδυτικό Πλαίσιο Δυτικών Βαλκανίων.
Στο 3ο πάνελ που αναφέρεται στην περιοχή της Μαύρης Θάλασσας, θα εκπροσωπηθούν η Ευρωπαϊκή Επιτροπή, η Ευρωπαϊκή Τράπεζα Επενδύσεων, η Ευρωπαϊκή Τράπεζα Ανάπτυξης και Ανασυγκρότησης καθώς και η Τράπεζα Ανάπτυξης και Εμπορίου Ευξείνου Πόντου.
Η Ευρωπαϊκή Επιτροπή, αρμόδια για την εφαρμογή της αναπτυξιακής πολιτικής της Ε.Ε., θα παρουσιάσει την Ευρωπαϊκή Πολιτική Γειτονίας (για τη Μεσόγειο), τις προτεραιότητες της Πολιτικής Διεύρυνσης (για τα Δυτικά Βαλκάνια- Τουρκία), την Συνέργεια για τη Μαύρη Θάλασσα, και τα σχετικά χρηματοδοτικά εργαλεία κάθε πολιτικής. 

Η Ευρωπαϊκή Τράπεζα Επενδύσεων (ΕΤΕπ. / ΕΙΒ), ανήκει στα 27 Κράτη Μέλη της Ε.Ε. στηρίζει έργα σε όλα τα κράτη μέλη της ΕΕ και επενδύει σε μελλοντικά κράτη μέλη και χώρες-εταίρους. Συνεπώς  είναι ενεργή και στις τρεις περιοχές αναφοράς. Οι βασικές υπηρεσίες που προσφέρει είναι:
· Δάνεια: χορηγούνται σε οικονομικά βιώσιμα προγράμματα ή έργα, τόσο στο δημόσιο, όσο και στον ιδιωτικό τομέα. Οι αντισυμβαλλόμενοι ποικίλλουν, από μεγάλες δημοτικές επιχειρήσεις, έως μικρές και μεσαίες επιχειρήσεις.

· Τεχνική Βοήθεια: παρέχεται από μια ομάδα οικονομικών εμπειρογνωμόνων, μηχανικών και ειδικών, για κάθε τομέα, συμπληρώνοντας τις χρηματοδοτικές διευκολύνσεις της ΕΤΕπ.

· Εγγυήσεις: διαθέσιμες σε ένα ευρύ φάσμα αντισυμβαλλομένων, π.χ. τράπεζες, εταιρείες χρηματοδοτικής μίσθωσης, οργανισμούς εγγύησης, ταμεία αμοιβαίων εγγυήσεων, φορείς ειδικού σκοπού κ.α.

· Κεφάλαια Επιχειρηματικών Συμμετοχών (Venture Capital): οι αιτήσεις για επιχειρηματικά κεφάλαια πρέπει να απευθύνονται σε συνεργαζόμενους διαμεσολαβητές. Βλέπε www.eif.org για τη σχετική λίστα.
· Μικροχρηματοδοτήσεις: χορηγούνται σε επαγγελματίες και κοινωνικά-ευαίσθητους ενδιάμεσους μικροχρηματοδότησης, όπως οι οργανισμοί μικροχρηματοδότησης και τα μικροχρηματοδοτικά επενδυτικά μέσα, τόσο εντός όσο και εκτός της Ευρώπης. Οι συναλλαγές στον τομέα της μικροχρηματοδότησης μπορούν να λάβουν διάφορες μορφές (δάνεια, μετοχικό κεφάλαιο, εγγυήσεις, τεχνική βοήθεια). 
Η Ευρωπαϊκή Τράπεζα Ανάπτυξης  και Ανασυγκρότησης (ΕΤΑΑ ή EBRD) δραστηριοποιείται στις παρακάτω χώρες: Αλβανία, Αρμενία, Αζερμπαϊτζάν,, Λευκορωσία, Βοσνία και Ερζεγοβίνη, Βουλγαρία, Κροατία, Εσθονία, ΠΓΔΜ, Γεωργία, Ουγγαρία, Καζακστάν, Δημοκρατία της Κιργιζίας (Κιργιστάν), Λετονία, Λιθουανία, Μολδαβία, Μογγολία, Μαυροβούνιο, Πολωνία, Ρουμανία, Ρωσική Ομοσπονδία, Σερβία, Σλοβακία, Σλοβενία, Τατζικιστάν, Τουρκία, Τουρκμενιστάν, Ουκρανία, Ουζμπεκιστάν. 
Οι κύριες μορφές άμεσης χρηματοδότησης που προβλέπονται από την ΕΤΑΑ είναι δάνεια, ίδια κεφάλαια και εγγυήσεις. Παρέχεται χρηματοδότηση, τόσο για νέες επιχειρήσεις όσο και για επενδύσεις σε υφιστάμενες επιχειρήσεις σε πολλούς διαφορετικούς τομείς. Όλα τα έργα στα οποία εμπλέκεται η Τράπεζα διαπνέονται από τις βασικές αρχές της διαφάνειας και της βιωσιμότητας. 
· Τα δάνεια είναι προσαρμοσμένα στις ιδιαίτερες απαιτήσεις του εκάστοτε έργου. Η Τράπεζα μπορεί να αναλάβει τον πιστωτικό κίνδυνο εξ ολοκλήρου, ή σε κοινοπραξία με άλλους φορείς της αγοράς. 
· Οι επενδύσεις σε μετοχικό κεφάλαιο μπορούν να λάβουν διάφορες μορφές. Όταν η ΕΤΑΑ έχει συμμετοχή στο κεφάλαιο, αναμένει μια λογική απόδοση της επένδυσής της, καταλαμβάνει μόνο θέσεις μειοψηφίας, και διαθέτει μια σαφή στρατηγική εξόδου. 
· Παρέχονται επίσης εγγυήσεις από την Τράπεζα, προκειμένου να βοηθηθούν οι δανειολήπτες να αποκτήσουν πρόσβαση σε χρηματοδότηση.
Η Τράπεζα Ανάπτυξης και Εμπορίου του Ευξείνου Πόντου (ΤΕΑΕΠ ή BSTD) δραστηριοποιείται στις χώρες της ευρύτερης περιοχής του Ευξείνου Πόντου, δηλαδή την Ελλάδα, τη Ρωσία, την Τουρκία, την Αλβανία, τη Γεωργία, το Αζερμπαϊτζάν, την Αρμενία, την Ουκρανία, τη Μολδαβία, τη Βουλγαρία και τη Ρουμανία. Οι δραστηριότητές της περιλαμβάνουν: 
· Δάνεια: η BSTDB προσφέρει, συγχρηματοδοτεί, συμμετέχει, εγγυάται δάνεια σε οποιονδήποτε φορέα και σε νομικά πρόσωπα δημοσίου ή ιδιωτικού δικαίου, είτε σε αυτόνομη βάση είτε από κοινού με άλλους πολυμερείς χρηματοδοτικούς και αναπτυξιακούς οργανισμούς, εμπορικές τράπεζες και άλλους ενδιαφερόμενους να συνεισφέρουν διεθνείς, περιφερειακούς ή εθνικούς φορείς, με ενδιαφέρον για την οικονομική πρόοδο και τις αναπτυξιακές πτυχές στην περιφέρεια της Μαύρης Θάλασσας – ανεξαρτήτως εάν ανήκουν σε χώρες-μέλη ή όχι.

· Εγγυήσεις: η BSTDB προσφέρει τόσο πλήρεις, όσο και μερικές εγγυήσεις έναντι πολιτικού και εμπορικού κινδύνου. Η Τράπεζα δύναται να εγγυηθεί, είτε ως κύριος είτε ως δευτερεύων εγγυητής, εν συνόλω ή εν μέρει, αναπτυξιακά δάνεια.
· Ίδια Κεφάλαια: η BSTDB μπορεί να επενδύει σε μετοχικό κεφάλαιο, άμεσα ή μέσω διαφόρων οικονομικών μέσων, προς όφελος των χωρών-μελών. Επενδύσεις σε ίδια κεφάλαια από την BSTDB μπορούν να γίνουν με διάφορες μορφές, επενδύοντας σε υφιστάμενες ή νέες εταιρείες καθώς και σε εταιρείες ειδικού σκοπού. Η BSTDB δεν επιθυμεί να αναλάβει τον έλεγχο σε οποιαδήποτε εταιρεία. Τυπικά, η BSTDB θα επιδιώξει να λάβει συμμετοχή στο κεφάλαιο, της τάξεως του 5-25%. Επειδή δεν είναι ο σκοπός της να γίνει ένας μακροπρόθεσμος επενδυτής, μια σαφώς καθορισμένη στρατηγική εξόδου πρέπει να είναι μέρος του αρχικού σχεδίου των επενδύσεων, και η Τράπεζα θα πρέπει να ενημερώνεται κατά τη διάρκεια της επένδυσης.

· Ειδικά Προϊόντα: η BSTDB δύναται να αναπτύξει άλλα ειδικά προϊόντα για να ανταποκριθεί στις εξελισσόμενες ανάγκες των πελατών, όπως και όταν κρίνεται αναγκαίο.

· Προγράμματα Ανάπτυξης: η BSTDB υποστηρίζει τα εξής: (i) εμπορικές δραστηριότητες μεταξύ των χωρών-μελών, και διευκόλυνση της αύξησης του όγκου των εξαγωγών από τις χώρες-μέλη εντός και εκτός της περιοχής, (ii) ανάπτυξη των μικρών και μεσαίων επιχειρήσεων (SMEs’ development) και (iii) ενίσχυση του χρηματοπιστωτικού τομέα. 

· Ειδικούς Πόρους για Τεχνική Βοήθεια: η BSTDB συνεπής με το καταστατικό της, στοχεύει να διαδραματίσει καταλυτικό ρόλο στην ευρύτερη περιοχή της Μαύρης Θάλασσας για δράσεις τόσο του δημοσίου όσο και του ιδιωτικού τομέα. 
Η “Επενδυτική Διευκόλυνση της Γειτονίας της Ευρωπαϊκής Επιτροπής” (Neighborhood Investment Facility-NIF”) αποτελεί ένα καινοτόμο χρηματοδοτικό εργαλείο για την προώθηση μεγάλων επενδύσεων σε έργα υποδομών στην περιοχή της Ανατολικής και Νότιας πλευράς της Μεσογείου (Αρμενία, Γεωργία, Μολδαβία, Ουκρανία, Αίγυπτο, Ιορδανία, Λίβανο, Μαρόκο και Τυνησία). Τα έργα που μπορούν να χρηματοδοτηθούν αφορούν: α) στη δημιουργία υποδομών στους τομείς της ενέργειας και μεταφορών, β) στην αντιμετώπιση περιβαλλοντικών απειλών (π.χ. κλιματική αλλαγή), και γ) στην ενίσχυση της ισόρροπης κοινωνικο-οικονομικής ανάπτυξης, και στη δημιουργία θέσεων εργασίας με την ενίσχυση κυρίως των ΜΜΕ. Προκειμένου να προωθηθούν μεγάλα επενδυτικά έργα στην περιοχή ενδιαφέροντος, ο τρόπος χρηματοδότησης (Leverage effect) αφορά σε ένα συνδυασμό επιχορηγήσεων της Ε. Επιτροπής και δανείων από τους Ευρωπαϊκούς Χρηματοδοτικούς Οργανισμούς. 
Οι φορείς που μπορούν να υποβάλουν ένα έργο προς χρηματοδότηση στο πλαίσιο του NIF, σε συνεργασία με τοπικούς φορείς της περιοχής, είναι οι ορισμένοι ως επιλέξιμοι χρηματοδοτικοί οργανισμοί, μεταξύ των οποίων η Ευρωπαϊκή Τράπεζα Επενδύσεων (EIB), η Ευρωπαϊκή Τράπεζα Ανασυγκρότησης & Ανάπτυξης (EBRD), η Τράπεζα Ανάπτυξης του Συμβουλίου της Ευρώπης (CEB), ο Αναπτυξιακός Οργανισμός της Γαλλίας (AFD), Γερμανίας (KFW), Ιταλίας (SIMEST) και Ισπανίας (SOFID). 
Οι χρηματοδοτήσεις επενδυτικών έργων μέσω του NIF, καλύπτουν ανάγκες κυρίως υποδομών τρίτων χωρών της Μεσογείου και αφορούν: α) στην παροχή τεχνικής βοήθειας για την προετοιμασία και υλοποίηση της επένδυσης, β) στη χρηματοδότηση μέρους της επένδυσης και γ) “Risk Capital Operations” (π.χ. συμμετοχή σε μετοχικό κεφάλαιο, εγγυήσεις, κ.α.). 
To Επενδυτικό Πλαίσιο Δυτικών Βαλκανίων (ΕΠΔΒ / WBIF) αποτελεί έναν μηχανισμό υποστήριξης επενδύσεων για τη διευκόλυνση υλοποίησης μεγάλων έργων.  Τα χρηματοδοτούμενα έργα είναι κατά κύριο λόγο έργα υποδομών ενέργειας και μεταφορών περιφερειακού χαρακτήρα, παρέχεται όμως και στήριξη στους τομείς της υγείας, της παιδείας, των Μμ επιχειρήσεων. Είναι προφανές ότι τα προτεινόμενα έργα και κυρίως τα έργα υποδομών (βλ. οδικοί άξονες, αγωγοί) πρέπει να είναι της αποδοχής των δικαιούχων χωρών, οι οποίες διατηρούν το προνόμιο της υποβολής αιτήματος προς χρηματοδότηση έργων. Τα δάνεια για την υλοποίηση των έργων, την οποία αναλαμβάνουν ιδιωτικοί και δημόσιοι φορείς, χορηγούνται από την Ευρωπαϊκή Τράπεζα Επενδύσεων και την Ευρωπαϊκή Τράπεζα Ανασυγκρότησης και Ανάπτυξης ενίοτε δε και από την αναπτυξιακή τράπεζα της Γερμανίας (KfW). H χρηματοδότηση από την KfW, ουσιαστικά προϋποθέτει τη σύμπραξη με γερμανικό φορέα για την υλοποίηση του έργου. Η ένταξη ενός έργου στο ΕΠΔΒ συνοδεύεται από επιχορηγήσεις για την ωρίμανση του έργου μέσω της δωρεάν παροχής τεχνικής βοήθειας ή χρηματοδότησης της μελέτης σκοπιμότητας. 
